
[bookmark: TextBodyBegin]Европейският парламент,
–	като взе предвид предишните си резолюции относно Афганистан,
–	като взе предвид член 150, параграф 5 и член 136, параграф 4 от своя Правилник за дейността,
А.	като има предвид, че талибаните нарушиха международните норми, възобновиха репресиите, особено срещу жените и момичетата, етническите малцинства, защитниците на правата на човека и ЛГБТИК+ лицата, и изолираха Афганистан, което доведе до повишаване на глада и бедността;
Б.	като има предвид, че талибаните прилагат своето крайно тълкуване на шариата и са заличили жените от обществения живот; като има предвид, че това включва забрана за жените да работят, достъп до здравеопазване без мъж роднина и образование след шести клас, насилствено прилагане на дехуманизиращия кодекс за облеклото, отричане на присъствието на жените в публичното пространство и заличаване на системата за подкрепа на жертвите на насилие; като има предвид, че ограниченията на правата на афганистанските жени ги възпрепятстват да получават визи за ЕС;
[bookmark: TextBodyEnd]В.	като има предвид, че неотдавнашен указ на талибаните, т.нар. закон за „Насърчаване на добродетелта и борбата с порока“, разширява тези ограничения, като дори изисква гласът на жените да не се чува на публични места, като по този начин допълнително се лишават афганистанските жени от техните основни права и свободи, което се равнява на полов апартейд;
1.	осъжда неотдавнашния указ на талибаните, тълкуването и прилагането на шариата, заличаването на жените и момичетата от обществения живот, принуждаването им да сключват нежелани и ранни бракове и излагането им на сексуално насилие, както и повторното въвеждане на публичното бичуване и убиване с камъни на жени; приветства смелостта на афганистанските жени, които въпреки животозастрашаващите рискове се борят за своите права и изразява своята солидарност с тях;
2.	настоятелно призовава фактически управляващите органи на Афганистан да премахнат своите практики и закони, които дискриминират жените; призовава за незабавно възстановяване на пълноценното, равноправно и съдържателно участие на жените и момичетата в обществения живот;
3.	настоятелно призовава фактически управляващите органи на Афганистан да освободят произволно лишените от свобода жени и момичета и да възобновят системата за подкрепа на жертвите на насилие, като гарантират, че жертвите могат да потърсят подслон, медицински грижи, правна защита и обезщетение;
4.	призовава фактически управляващите органи на Афганистан да бъдат подведени под отговорност, по-специално чрез разследването на МНС и създаването на независим механизъм за разследване на ООН, и изисква от ЗП/ВП да инициира нови санкции на ЕС срещу талибаните;
5.	настоятелно призовава ЕС и неговите държави членки да се придържат стриктно към петте показателя на Съвета, които понастоящем не са изпълнени, и да подкрепят подновяването на мандата на специалния докладчик на ООН;
6.	осъжда правителствата, които дават възможност за действията на талибаните чрез нормализиране на отношенията; призовава ЕС и държавите членки да гарантират пълноценното участие на афганистанските жени в международни форуми и преговори;
7.	призовава ЕС да подкрепи признаването на половия апартейд като престъпление срещу човечеството;
8.	настоятелно призовава ЕС, държавите членки и другите държави донори да увеличат хуманитарната помощ и финансирането в подкрепа на основните нужди и поминъка и афганистанското гражданско общество, да осигурят гъвкаво финансиране за НПО и техните хуманитарни работници и да предоставят хуманитарни визи и обещаните визи за бившите афганистански служители на международната коалиция; подчертава необходимостта международната общност да направи оценка на въздействието на неотдавнашния указ относно хуманитарните операции;
9.	възлага на своя председател да предаде настоящата резолюция на институциите на ЕС, държавите членки, ООН и фактически управляващите органи в Афганистан.

